**SEITSMENDA KOOSSEISU**

**OTSUS**

Haapsalu, 20. detsember 2013 nr **24**

Lapsevanema osalustasu määra kehtestamine

Haapsalu linna munitsipaallasteaedades

Juhindudes Haapsalu Linnavolikogu 20.12.2013 määruse nr 7 „Haapsalu linna munitsipaallasteaedades osalustasu ja toidukuu maksmise kord“ § 3 lg 1, haldusmenetluse seadusest, Haapsalu Linnavolikogu otsustab:

1. Kehtestada Haapsalu linna munitsipaallasteaedades lapsevanema osalustasu määraks 24 eurot.
2. Otsus jõustub 01.01.2014.

Jaanus Karilaid

Volikogu esimees

SELETUSKIRI

Eelnõule **„Lapsevanema osalustasu määra kehtestamine Haapsalu linna munitsipaallasteaedades“**

Lapsevanemate osalus munitsipaallasteaedade kulude katmisel Eestis on reguleeritud miinimumpalga kaudu (ei tohi ületada 20% miinimumpalgast) ning otsuse lapsevanemate osalusmäära sätestamisel teeb kohalik omavalitsus. Lapsevanemate osalustasu erineb Eesti erinevates piirkondades varieerudes 10-st kuni 60 euroni.

Mõningaid näiteid:

|  |  |  |
| --- | --- | --- |
|  | Kuutasu 2013 aastal | % miinimumpalgast |
| Pärnu | 53,25 | 17% |
| Tallinn | 33,92 | 11% |
| Kuressaare | 31,95 | 10% |
| Märjamaa | 20,00 | 6% |
| **Haapsalu** | **19,85** | **6%** |
| Kõue vald | 18,00 | 6% |
| Rakvere | 15,34 | 5% |
| Põlva | 15,00 | 5% |
| Taebla | 10,00 | 3% |

Kompenseerimaks hindade (sealhulgas õppevahendite kallinemisega) ning lasteaaiaõpetajate ja tugipersonali palkade tõusuga kaasnevate kulutuste suurenemist alushariduse andmisel Haapsalus, on eelarvestrateegias arvestatud 2014. aastast lasteaedades 20% osalustasu suurenemisega (tõus 4.15 euro võrra tänaselt 19.85 eurolt 24 eurole).

Vaadates alusharidust komplekssena linna hariduskuludes, on vajalik arvestada asjaoluga, et eelseisvatel aastatel väheneb haridusasutuste teenitud tulu peamiselt koolivõrgu reformimisest tulenevatest muudatustest (Haapsalu Wiedemanni Gümnaasiumi lõpetas tegevuse alates 01.09.2013 ning Haapsalu Gümnaasium reorganiseeriti Haapsalu Põhikooliks). Riigile kuuluva Läänemaa Ühisgümnaasiumi käivitumise tõttu loobub Haapsalu linn gümnaasiumihariduse pakkumisest ja seega väheneb teiste KOV-de poolt Haapsalu linnalt ostetud teenuste maht alates 2013. aastast.

Samuti on eelarvestrateegias arvestatud võimalusega pakkuda tasuta koolilõunat kõikidele põhikooli õpilastele alates 01.09.2014.

Linnavalitsus teeb ettepaneku eelnõu otsusena vastu võtta.

Liina Põld

Aselinnapea

06.12.13